
Stav služieb a technológií elektronických komunikácií ku koncu roka 2017
Vývoj na slovenskom trhu elektronických komunikácií kopíruje vývoj na trhu elektronických komunikácií v Európe a vo svete, pokračuje konsolidácia trhu smerujúca k posilneniu pozície celonárodných i regionálnych prevádzkovateľov s komplexnou ponukou elektronických komunikačných služieb. Požiadavky používateľov elektronických služieb na vyššie prenosové rýchlosti a objemy prenášaných dát vyvolávajú tlak na ďalšie investície do telekomunikačných sietí s možnosťami ponuky ešte atraktívnejších služieb poskytovaných na výkonnejšej infraštruktúre. 

Verejná telefónna služba v pevnej sieti

Vývoj verejnej telefónnej služby v pevných sieťach v roku 2017 potvrdil klesajúci trend. Súčasne však pokračuje nárast hlasových volaní cez siete IP. Celkový počet telefónnych účastníckych prípojok v pevnej sieti na Slovensku bol v roku 2017 takmer 710 tisíc, čo predstavuje v porovnaní s rokom 2016 ich medziročný pokles o viac ako 52  tisíc (pokles o cca 7%). 

Účastnícke prípojky VoIP tvoria už takmer 48 % z celkového počtu telefónnych prípojok v pevnej sieti. V predchádzajúcich rokoch sa nárast prípojok VoIP výrazne podieľal na postupnom znižovaní podielu analógových telefónnych prípojok a prípojok ISDN. V porovnaní s rokom 2016 však predstavuje nárast ich počtu len okolo 1% (na hodnotu 338,6 tisíc, z toho bytové 282,2 tisíc). Medziročný pokles analógových a ISDN prípojok o takmer 55 tisíc (13 %) je tak kompenzovaný nárastom VoIP prípojok len v minimálnej miere.

Stav v rozdelení telefónnych účastníckych prípojok na Slovensku k decembru 2017 je na obrázku 1, graf neberie do úvahy telefónne volania cez internet mimo verejnej telefónnej siete.

Zdroj: Štatistické zisťovanie MDV SR

Obrázok 1 – Rozdelenie účastníckych prípojok verejnej telefónnej služby v pevnej sieti na konci roku 2017
Vývoj počtu účastníckych prípojok verejnej telefónnej služby v pevnej sieti za posledných osem rokov (2010 až 2017) je na obrázku 2.

Zdroj: Štatistické zisťovanie MDV SR
Obrázok 2 – Vývoj účastníckych prípojok verejnej telefónnej služby v pevnej sieti
Účastníci verejnej telefónnej služby v mobilných sieťach
Počet aktívnych kariet SIM v mobilných sieťach na Slovensku dosiahol ku koncu roka 2017 hodnotu 7,118 milióna, čo je v porovnaní s rokom 2016 nárast o takmer 128 tisíc. Počet účastníkov mobilných sietí s fakturovanými službami (4,922 milióna) po dlhom období rastu prvý krát poklesol, oproti roku 2016 o 25,7 tisíc. Počet účastníkov s predplatenými kartami (2,195 milióna) medziročne vzrástol o 153,6 tisíc. Rastúci trend majú naďalej aj „biznis“ účastníci, v roku 2017 ich počet presiahol 1,753 milióna, s medziročným nárastom o takmer 45 tisíc. Vývoj štruktúry účastníkov mobilných sietí v závislosti od volacích programov v rokoch 2010 až 2017 je uvedený na obrázku 3. 

Zdroj: Štatistické zisťovanie MDV SR

Obrázok 3 – Vývoj štruktúry účastníkov mobilných sietí
Porovnaním hlasovej prevádzky v mobilných a pevných sieťach je možné konštatovať, že:

· prevádzka v mobilných sieťach má rastúci a v pevných sieťach klesajúci trend pri všetkých druhoch prevádzky (vnútorná, medzinárodná, medzisieťová),

· prevádzka v mobilných sieťach je niekoľko násobne vyššia, ako v pevných sieťach, napr. v roku 2017 bol pomer vnútornej prevádzky v mobilných a pevných sieťach 20:1 v počte volaní a 10:1 v počte prevolaných minút, priemerná dĺžka volania v pevnej sieti (5,4 minúty) je dvojnásobná oproti volaniu v mobilnej sieti,
· počet vnútorných volaní v pevnej sieti je nižší o takmer tretinu ako počet odchádzajúcich  volaní do mobilnej siete a viac ako dvojnásobne menší oproti počtu prichádzajúcich volaní z mobilnej siete.
Obľubu SMS na Slovensku potvrdzuje  8 % nárast ich počtu v roku 2017 oproti  roku 2016. Počet SMS dosiahol v roku 2017 takmer 3,24 miliardy. V prepočte na jedného obyvateľa bolo odoslaných 596 SMS. Počet MMS dosiahol v roku 2017 76,3 milióna. Oproti roku 2016 (61,4 milióna) bol zaznamenaný výrazný nárast o 15 miliónov MMS (24 %). V prepočte na jedného obyvateľa bolo odoslaných 14 MMS. 

Dátové pripojenia
Fenoménom posledných rokov je výrazný nárast dátovej prevádzky v sieťach. Objemy dátovej prevádzky v sieťach už niekoľkonásobne prevyšujú hlasovú prevádzku a tento rozdiel sa bude do budúcnosti ešte zvyšovať. Počet pripojení k internetu na Slovensku každým rokom stúpa a aj rok 2017 bol charakteristický zvyšujúcim sa počtom internetových pripojení. 

Počet pripojení v pevnej sieti stúpa len pozvoľným tempom. Koncom roku 2017 dosiahol počet internetových pripojení v pevnej sieti 1,4 milióna, oproti roku 2016 bol zaznamenaný nárast o 45,6 tisíc pripojení. Jednou z možností, kde je v budúcnosti ešte možné očakávať zvyšovanie počtu internetových pripojení v pevnej sieti sú vidiecke oblasti, aj v súvislosti s pokrytím bielych miest širokopásmovými pripojeniami. 

Na druhej strane počet internetových pripojení v mobilnej sieti vďaka moderným typom mobilných zariadení (inteligentným telefónom, tabletom) a využívaním inteligentných koncových zariadení na komunikáciu typu stroj – stroj je oproti pevnej sieti viac ako 3-násobne vyšší. Mobilný širokopásmový prístup na internet na konci roku 2017 používalo 4,5 milióna účastníkov, s nárastom oproti roku 2016 o 4,7 %. Zmiernenie tempa rastu je pravdepodobne zapríčinené približovaním sa k stavu saturácie obyvateľstva mobilnými zariadeniami. Je predpoklad, že aj v ďalšom období už prírastky v počte mobilných pripojení cez smartfóny budú postupne klesať. Rast sa očakáva v pripojeniach zariadení internetu vecí cez špecializované úzkopásmové mobilné siete.

Vývoj počtov širokopásmových pripojení (s prenosovou rýchlosťou >= 256 kbit/s) v rokoch 2011 až 2017 je uvedený na obrázkoch 4 a 5.

Zdroj: Štatistické zisťovanie MDV SR

Obrázok 4 - Vývoj celkového počtu širokopásmových pripojení

Zdroj: Štatistické zisťovanie MDV SR

Obrázok 5 – Vývoj počtu širokopásmových pripojení v pevnej a mobilnej sieti
Technológie
Prevažujúcou technológiou na maloobchodnom trhu z celkového počtu internetových pripojení s najvyšším trhovým podielom 34,6 % je technológia xDSL. V porovnaní s rokom 2016 (35,8 %) sa v roku 2017 znížil jej trhový podiel o 1,2 %. Druhou najrozšírenejšou technológiou na Slovensku je FTTx s trhovým podielom 29,3 %, oproti roku 2016 bol nárast o 1,2 %. Významné postavenie má pevný rádiový širokopásmový prístup v licencovaných a nelicencovaných pásmach s podielom 22,4 % (nárast trhového podielu o 0,7 %, z 21,7 %) ako aj prístup prostredníctvom rozvodov káblovej televízie s podielom 12,1 % a medziročným poklesom 0,5 %. Nastupuje aj poskytovanie pripojenia do internetu technológiou fixného LTE (služba v pevnom mieste), ktoré koncom roku 2017 malo zastúpenie 1,3 % (cca 18,5 tisíc pripojení). Prenajaté okruhy (524 pripojení) tvorili zanedbateľnú časť (0,04 %) z celkového počtu širokopásmových pripojení v pevnej sieti.

Percentuálne zastúpenie prístupových technológií v pevnej sieti je uvedené na obrázku 6.

Zdroj: Štatistické zisťovanie MDV SR

Obrázok 6 – Prístup k internetu jednotlivými technológiami
Porovnanie stavu s inými krajinami EÚ
Rozvoj digitálnej ekonomiky a spoločnosti v krajinách EÚ sa kvantifikuje na základe súhrnného indexu digitálnej ekonomiky a spoločnosti DESI. 

DESI jednotlivých krajín EÚ sa určuje z váhovaného skóre piatich hlavných aspektov: 

1. Pripojenie k internetu (konektivita) (váha 25 %) – vyjadruje pokrytie a využitie pevného aj mobilného internetového pripojenia, zastúpenie vysokorýchlostného pripojenia a cenovú dostupnosť pripojenia.

2. Ľudský kapitál (váha 25 %) – je mierou základných  a pokročilých znalostí a skúseností používateľov internetu.

3. Používanie internetu (váha 15 %) – charakterizuje zastúpenie obsahových (video, hudba, IPTV, správy, hry a pod.), komunikačných (sociálne siete, video hovory) a transakčných (internetové bankovníctvo, on-line nákupy) služieb.

4. Integrácia digitálnych technológií (váha 20 %) – je mierou prieniku digitalizácie do podnikov, vyjadruje využívanie digitálnych technológií a služieb v podniku aj vo vzťahu k iným podnikom.

5. Digitálne verejné služby (váha 15 %) – určuje zastúpenie verejných služieb elektronickej verejnej správy (e-government) a elektronického zdravotníctva (e-health).

DESI za daný rok vychádza z ukazovateľov, ktoré sa vzťahujú najmä na predchádzajúci kalendárny rok (okrem prípadov, keď nie sú k dispozícii údaje pre daný kalendárny rok, v takom prípade sa použijú najaktuálnejšie dostupné údaje). DESI sa pohybuje v rozsahu od 0 do 1, pričom čím vyššia je jeho hodnota, tým lepšie sú výsledky konkrétnej krajiny. DESI umožňuje porovnanie medzi krajinami EÚ navzájom (v rámci jedného roku), ako aj sledovanie vývoja digitálnej ekonomiky v čase (porovnaním DESI z rôznych rokov). 

Súčasná publikácia DESI 2017 je v porovnaní s predchádzajúcimi ročníkmi DESI poznačená niekoľkými zmenami
, v dôsledku ktorých sa spätne prepočítali aj hodnoty starších DESI, a preto tieto majú teraz mierne iné hodnoty ako boli pôvodne publikované, s možným dosahom aj na príslušné rebríčky krajín.

Pokiaľ ide o hlavný aspekt „pripojenie k internetu“, pridal sa nový ukazovateľ „pokrytie mobilnými sieťami 4G“. Tento ukazovateľ udáva pokrytie domácností na základe priemerného pokrytia prevádzkovateľmi mobilných sietí 4G, na rozdiel od pôvodného ukazovateľa pokrytia mobilnými sieťami, ktorý stanovoval celkové pokrytie, a tak dosahoval vyššie hodnoty.

PRÍKLAD – Ak sú v krajine 2 prevádzkovatelia LTE, jeden s pokrytím všetkých domácností (100 % pokrytie) a druhý pokrýva len polovicu domácností (50 % pokrytie), celkové pokrytie je 100 % a priemerné 75 %.

Hodnoty DESI 2017 (za rok 2016) pre jednotlivé štáty EÚ sú uvedené na obrázku 7. DESI 2017 členských krajín EU28 dosiahol hodnotu 0,52.
 Oproti predchádzajúcemu roku (DESI 2016 (EU28) = 0,49) sa DESI zvýšil o hodnotu 0,03.

 Spracované z údajov EK, Digital Scoreboard
Obrázok 7 – Hodnotenie krajín EÚ podľa DESI 2017, súhrnný pohľad

Celkový DESI 2017 pre Slovensko má skóre 0,46 a zaraďuje tak Slovensko na 20. miesto z 28 hodnotených krajín, stále ešte pod priemerom EÚ28
. V porovnaní s DESI 2016 (prepočítané
 skóre 0,41) vykazuje však zlepšenie o 0,05 bodu, celkové poradie Slovenska v rebríčku krajín EÚ sa zlepšilo o 2 miesta (posunutie z 22. miesta).

Vývoj hodnoty DESI za roky 2013 – 2016 pre Slovensko a priemer EÚ je uvedený na obrázku 8.

zdroj:  EK, Správa o digitálnom pokroku Európy, 2017, profil krajiny – Slovensko

Obrázok 8 – Vývoj hodnoty DESI 

V rokoch 2013 až 2015 hodnota DESI pre Slovensko čoraz viac zaostávala za DESI priemerom EÚ. DESI 2017 (za rok 2016) prinieslo pozitívny obrat v tomto trende smerom k približovaniu Slovenska k priemeru EÚ. 

Hodnoty hlavných aspektov DESI 2017 pre SR a EÚ28 sú znázornené na obrázku 9 (váhované hodnoty, rebríček krajín), obrázku 10 (absolútne hodnoty pre SK a EÚ28) a v tabuľke 1.

zdroj:  EK, Správa o digitálnom pokroku Európy z roku 2017, profil krajiny – Slovensko

Obrázok 9 – Hodnotenie krajín EÚ podľa DESI 2017, hlavné aspekty

Obrázok 10 – DESI 2017 – porovnanie SR s priemerom EÚ
Slovensko si v roku 2016 najlepšie viedlo v hlavnom aspekte používanie internetu (nad priemerom EÚ) a v ľudskom kapitáli (tesne pod priemerom EÚ), najväčšou slabinou bolo rozšírenie digitálnych verejných služieb. SR výraznejšie zaostávalo za priemerom EU28 aj v pripojení k internetu (23. miesto z 28 krajín, pokles v rebríčku v porovnaní z rokom 2015 o 1 miesto).
Tabuľka 1 – Hlavné aspekty DESI 2017 pre EÚ28 a Slovensko

	Hlavný komponent
	EU28
	SK (poradie)

	1. Pripojenie k internetu
	0,631
	0,541 (23.)

	2. Ľudský kapitál
	0,546
	0,502 (15.)

	3. Používanie internetu
	0,475
	0,494 (15.)

	4. Integrácia digitálnych technológií
	0,373
	0,302 (21.)

	5. Digitálne verejné služby
	0,549
	0,425 (23.)


Pre napĺňanie cieľov NPEK 2020 je z uvedených hlavných aspektov DESI najvýznamnejšie pripojenie k internetu (konektivita). Tento hlavný aspekt sa vytvára z váhovaného skóre týchto čiastkových komponentov:

1a. Pevné širokopásmové pripojenie (33%) – hodnotia sa ukazovatele pokrytie (1a1) a využitie (1a2) (penetrácia).

1b. Mobilné širokopásmové pripojenie (22%) – ukazovatele využitie (1b1), pokrytie mobilnými sieťami 4G (1b2) a frekvenčné spektrum (1b3).

1c. Rýchlosť (33%) – uvažujú sa ukazovatele pokrytie domácností sieťami NGA (1c1) a percento účastníkov s rýchlym pevným širokopásmovým pripojením (1c2).

1d. Dostupnosť (11%) – ukazovateľom je cena najlacnejšieho pevného širokopásmového pripojenia s rýchlosťou v rozmedzí 12 až 30 Mbit/s.

Oproti roku 2015 sa v roku 2016 hodnota hlavného aspektu pripojenie na internet zvýšila z hodnoty 0,49 na hodnotu 0,54. Na obrázku 11 sú zobrazené váhované hodnoty čiastkových komponentov tohto hlavného aspektu (konektivity) DESI 2017 pre krajiny EÚ.   

zdroj: EK, Digital Scoreboard
Obrázok 11 – Hodnotenie krajín EÚ podľa DESI 2017, čiastkové komponenty pripojenia k internetu

V tabuľke 2 sú uvedené vybrané ukazovatele konektivity na Slovensku v rokoch 2015 až 2017.
Tabuľka 2 – Vývoj vybraných ukazovateľov konektivity na Slovensku
	
	Slovensko
	EÚ 28

	
	2015
	2016
	2017
	2017

	
	hodnota
	poradie
	hodnota
	poradie
	hodnota
	poradie
	hodnota

	1a1 Pokrytie pevným širokopásmovým pripojením (% domácností)
	86 %
	27
	88 %
	27
	89,0 %
	28
	97,4 %



	1a2 Penetrácia pevného širokopásmového pripojenia (% domácností)
	72 %
	11
	72 %
	13
	69,7 %
	22
	75,5 %

	1b1 Penetrácia mobilného širokopásmového pripojenia (počet účastníkov na 100 obyvateľov)
	63
	22
	73
	20
	83,7
(jun 2017)
	18
	90,2
(jun 2017)

	1b2 Pokrytie mobilnými sieťami 4G
	-
	-
	80 %
	22
	96,3 %
	26
	97,9 %

	1b3 Frekvenčné spektrum (% prideleného spektra z harmonizovaných pásiem EÚ)
	86 %
	5
	80 %
	6
	-
	-
	67,6 %

(dec 2016)

	1c1 Pokrytie sieťami NGA (% domácností)
	67 %
	23
	75 %
	19
	78,7 %
	22
	80,1 %

	1c2 Podiel rýchleho širokopásmové pripojenia (% účastníkov s pripojením ≥ 30 Mbit/s z účastníkov s pevným širokopásmovým pripojením
	31 %
	15
	32 %
	19
	42,2 %
(jun 2017)
	18
	44,4 %
(jun 2017)

	1d1 Cena pevného širokopásmového pripojenia (% hrubého príjmu obyvateľa na predplatenie najlacnejšieho pevného širokopásmového pripojenia)
	1,13 %
	15
	1,13 %
	15
	-
	-
	1,18 %

(dec 2016)


Spracované z údajov EK, Digital Scoreboard

Pripojenie NGA

Na strane dopytu Slovensko postupne zlepšuje zavádzanie rýchleho širokopásmového pripojenia NGA (minimálne 30 Mbit/s), v roku 2017 dosiahlo pokrytie sieťami NGA 78,7 % domácností, čo je takmer na úrovni priemeru EÚ (80,1 %). Tento trend je pozitívny aj vzhľadom na cenu predplatného vyjadrenú ako podiel z hrubého príjmu, ktorá bola koncom roku 2016 nižšia ako priemer EÚ. Jednotlivec, ktorý mal záujem predplatiť si širokopásmové pripojenie, ktoré ponúka rýchlosti od 12 Mbit/s do 30 Mbit/s, si na to musel vyčleniť v priemere 1,13 % svojho hrubého príjmu. Na obrázku 12 je uvedené postavenie Slovenska medzi krajinami EÚ v roku 2017 pri pokrytí domácností pripojeniami NGA.

Obrázok 12 – Pokrytie domácností pripojeniami NGA, 2017
Priemerné pokrytie NGA vo vidieckych oblastiach v krajinách EÚ sa zvýšilo v roku 2017 na úroveň 46,9 % (2016 - 38,0 %) a naďalej výrazne zaostávalo za priemerným pokrytím hustejšie osídlených mestských oblastí. Na Slovensku bol tento rozdiel obdobný priemeru EU, pokrytie NGA vo vidieckych oblastiach bolo 44,2 % (pozri obrázok 13). Oproti roku 2016 (39,2 %) sa toto pokrytie zvýšilo o 5 %, čo svedčí o pokračujúcom záujme prevádzkovateľov o budovanie NGA na vidieku.

[image: image13.png]% of households

100

Rural NGA broadband coverage/availability (as a % of households)
Year:2017

Slovakia
44.2% Percentage of households
time-period: Year:2017

European Commission, Digital Scoreboard





Obrázok 13 – Pokrytie NGA vo vidieckych oblastiach v jednotlivých krajinách EÚ, 2017
Postavenie Slovenska medzi ostatnými krajinami EÚ v percentuálnom podiele účastníkov s prístupovými rýchlosťami 2 Mbit/s (štandard) a 30 Mbit/s, resp. 100 Mbit/s (zodpovedajúcim cieľom Digitálnej agendy pre Európu) z celkového počtu účastníkov pevného širokopásmového pripojenia je uvedené na obrázkoch 14, 15 a 16.

Obrázok 14 – Percento účastníkov s rýchlosťou ≥ 2 Mbit/s z účastníkov s pevným širokopásmovým pripojením

Obrázok 15 – Percento účastníkov s rýchlosťou ≥ 30 Mbit/s z účastníkov s pevným širokopásmovým pripojením, jún 2017

Obrázok 16 – Percento účastníkov s rýchlosťou ≥ 100 Mbit/s z účastníkov s pevným širokopásmovým pripojením, jún 2017
Mobilná  technológia LTE

Z hľadiska technológií je najvýznamnejším krokom nasadzovanie LTE v mobilných sieťach. LTE, resp. LTE-A je technológia pre mobilné siete, ktorá poskytuje niekoľkonásobne vyššie prenosové rýchlosti (do 150 Mbit/s pre LTE, resp. 1Gbit/s pre LTE-A smerom k účastníkovi) ako mobilná technológia 3G.  

Stimulom rozsiahleho budovania sietí LTE na Slovensku bolo vydanie individuálnych povolení na používanie frekvencií z frekvenčných pásiem 800 MHz, 1800 MHz a 2600 MHz. Potrebné frekvenčné pásma získali prevádzkovatelia sietí (Slovak Telekom, a. s., Orange Slovensko, a. s., O2 Slovakia, s. r. o., SWAN, a. s.) formou elektronickej aukcie koncom roku 2013. Platnosť povolení pre pásma 800 MHz a 2600 MHz je do 31. decembra 2028. Platnosť povolení pre pásmo 1800 MHz je do 7. septembra 2026.

Budovanie sietí LTE rozbehli Slovak Telekom, a. s., a Orange Slovensko, a. s., už v roku 2013, stav k decembru 2017 znázorňujú orientačné mapky pokrytia územia Slovenska signálom LTE s rýchlosťou do 75 Mbit/s vo vonkajšom prostredí (najširšie pokrytie z dostupných variantov LTE) na obrázku 17 a 19 a pokrytie najrýchlejším dostupným pripojením LTE-A na obrázkoch 18 a 20.

Pre používateľov ponúkajú títo prevádzkovatelia sietí desiatky typov koncových zariadení s podporou LTE rôznych značiek v kombinácii s volacími programami už od 1 €, čo možno považovať za dostatočne širokú ponuku pre koncových užívateľov už od začiatku prevádzkovania LTE sietí. Na využitie možností LTE, resp. LTE-A s vyššími prenosovými rýchlosťami musia byť koncové zariadenia zodpovedajúcej kategórie užívateľských zariadení LTE. 

Zdroj: Slovak Telekom, a. s., mapa pokrytia

Obrázok 17 – Slovak Telekom, a. s., pokrytie Slovenska signálom LTE do 75 Mbit/s k 12/2017 

K decembru 2017 mal Slovak Telekom, a. s., pokrytých signálom LTE viac ako 89 % obyvateľstva (medziročný nárast o 3 %) vďaka pokrytiu 63 % územia Slovenska. V roku 2017 pokračoval v expanzii 4G siete najmä na vidieku a mnohé stanice boli inštalované aj v blízkosti ciest, železníc či turistických miest. Slovak Telekom, a. s., navyše posilňoval LTE kapacitu a uvádzal nadstavby 4G sietí v ďalších mestách:

-       LTE-A do 300 Mbit/s v Poprade, Zvolene, Nových Zámkoch a Piešťanoch

-       LTE-A do 225 Mbit/s v Pezinku a ďalších častiach Košíc

Zdroj: Slovak Telekom, a. s., mapa pokrytia

Obrázok 18 – Slovak Telekom, a. s., pokrytie Slovenska signálom LTE do 300 Mbit/s k 12/2017 

Zdroj: Orange Slovensko, a. s., mapa pokrytia

Obrázok 19 – Orange Slovensko, a. s., pokrytie Slovenska signálom LTE do 73 Mbit/s k 12/2017

Orange Slovensko, a. s., mal k decembru 2017 signálom LTE pokrytých 90 % obyvateľstva (nárast oproti roku 2016 o 12 %), pokrytie územia dosahovalo 59 % (140 miest a 1522 obcí).

Zdroj: Orange Slovensko, a. s., mapa pokrytia

Obrázok 20 – Orange Slovensko, a. s., pokrytie Slovenska signálom LTE do 225 Mbit/s k 12/2017

Ku koncu roka 2017 mala O2 Slovakia, s. r. o., pokrytých s LTE cez 92 % populácie (2016 – 70 %) a 54 % územia Slovenska. O2 Slovakia, s. r. o., však zaostáva voči Slovak Telekomu, a. s., a Orange Slovensko, a. s., v kvalite poskytovaného pripojenia (prenosové rýchlosti maximálne do 73 Mbit/s). Orientačný stav pokrytia všetkými druhmi mobilných technológií je uvedený na obrázku 21.

Zdroj: O2 Slovakia, s. r. o., mapa pokrytia

Obrázok 21 – O2 Slovakia, s. r. o., pokrytie signálom LTE do 73 Mbit/s k 12/2017

SWAN Mobile, a. s., pôsobí pod obchodnou značkou 4ka ako 4. mobilný operátor. Ku koncu roka 2017 pokrýval signálom LTE 68 % obyvateľstva (2016 – 66 %) a 23 % územia Slovenska. Pokrytie územia Slovenska signálom LTE je uvedené na obrázku 22.

[image: image22.png]4 sl (sely Internet, volais, SMS)

3G sl (rfchy lternet, voanie, SMS)





Obrázok 22 – SWAN Mobile, a. s., pokrytie signálom LTE do 73 Mbit/s k 12/2017

Budovanie sietí LTE na Slovensku postupuje rýchlym tempom a prevádzkovatelia plnia rozvojové kritériá individuálnych povolení v stanovených časových horizontoch bez väčších problémov.

Technológia LTE na súčasnej úrovni jednoznačne spĺňa požiadavky na základné širokopásmové pripojenie, za priaznivých okolností (nízky počet aktívnych užívateľov v bunke, dostatočná sila signálu) je schopná poskytnúť aj rýchle širokopásmové pripojenie. Zavádzaním LTE-A sa výrazne zvyšujú prenosové rýchlosti, čím sa LTE stáva pri poskytovaní rýchleho a ultrarýchleho širokopásmového pripojenia významným partnerom pevných technológií. LTE-A s využitím združovania kanálov a priestorového multiplexovania môže dosiahnuť prenosovú rýchlosť až 1 Gbit/s.

Do budúcnosti možno naďalej predpokladať ďalší nárast počtu i kapacít mobilných širokopásmových pripojení a spolu s postupom technologickej inovácie v mobilných sieťach (rozvoj sietí 4G a budúce nasadenie technológie 5G) i zvyšovanie podielu využitia mobilných pripojení ako alternatívnej formy dostupnosti širokopásmových služieb k moderným pevným prístupovým sieťam. Rozvoj internetu vecí bude podporovaný nasadzovaním úzkopásmových mobilných LTE sietí, s postupným prechodom do sietí 5G. 

� DESI 2017 Digital Economy and Society Index, Methodological note, EK, marec 2017.


� � HYPERLINK "https://ec.europa.eu/digital-single-market/en/progress-country" �https://ec.europa.eu/digital-single-market/en/progress-country�  


� � HYPERLINK "https://ec.europa.eu/digital-single-market/en/scoreboard/slovakia" �https://ec.europa.eu/digital-single-market/en/scoreboard/slovakia� 


� V zmysle zmien podľa DESI 2017 Digital Economy and Society Index, Methodological note, EK, marec 2017.

